《答内翰学士》
宋代·舒雅

清贵无过近侍臣，多情犹忆旧交亲。
金莲烛下裁诗句，麟角峰前寄隐沦。
和气忽飘燕谷暖，好风徐起谢庭春。
缄藏便是山家宝，留与儿孙世不贫。

作者简介：（?—1009）宣州旌德人，字子正。第进士。久仕南唐李氏。归宋，为将作监丞，后充秘阁校理。善属文。太宗太平兴国中，参与编纂《文苑英华》。淳化中，校定经史诸书。真宗咸平末，出守舒州，秩满乞致仕，掌灵仙观。在观累年，以优游山水吟咏自娱。卒年七十余。